送元珍赴官合州
作者：孔武仲
朝代：宋

paragraphs: 羈旅倦京國，春風常閉門。
叩門誰過我，云是竹王孫。
頎然八尺長，玉質文理温。
探之以羣書，浩渺傾崑崙。
餘波濯我熱，挹取不計盆。
朝落清風窗，暮埽明月軒。
傲兀足真趣，不隨車馬喧。
動可與俱遊，靜可與忘言。
胡爲捨我去，獨指岷江源。
偪側鳳翔西，叠嶺如駿奔。
滔滔蜀天漏，沉沉山月昏。
到官復何時，清秋禾黍翻。
冷局自少責，讀書勿忘餐。
登臨時自適，吟思攪乾坤。
魚雁若可託，篇詩寄湘沅。